Kui elu oleks läinud kuidagi teistmoodi, siis võinuks ma olla talupidaja. Kui meie suguvõsa 1990.aasta paiku sai vanaema ja tädi Salme maja tagasi, siis ma rääkisin küll, üritades veendunult kõlada, et hoiaks selle alles, ma lähen sinna elama. Mõelda, talumaja mere lähistel! Vanavanaisa enda ehitatud! Ehitasin õhulosse, õigemini küll -lautu… Aga ma olin sel ajal 15-16aastane, nii et mis seal imestada, et  nad mu juttu tõsiselt ei võtnud ja tagastatud talu ja maa maha müüsid. See oli aeg, kui telekas näidati poppi maaromantilist eesti telesarja "Kaevutee" ja ajaleht "Maaleht" oli suure tiraazhiga ja Võru miss läks üksi maale talunikuks… Siis tulid teised ajad otsa. Kes teab, kas ma oleksin läinud midagi muud õppima, kui see suguvõsa talu oleks alles hoitud?